"Έκτακτα μέτρα ενάντια στη διασπορά του κορονοϊού κατά τη διενέργεια των εξετάσεων του Κρατικού Πιστοποιητικού Γλωσσομάθειας Β’ εξεταστικής περιόδου 2021"

Σε συνέχεια της έκδοσης της υπό στοιχεία 142088/Α5/5-11-2021 Υπουργικής Απόφασης με θέμα «Προκήρυξη διεξαγωγής των Εξετάσεων Κρατικού Πιστοποιητικού Γλωσσομάθειας Β΄ εξεταστικής περιόδου 2021 για την πιστοποίηση της γνώσης των γλωσσών **Αγγλικής, Γαλλικής, Γερμανικής, Ιταλικής, Ισπανικής και Τουρκικής**», υπενθυμίζεται ότι κατά τη διενέργεια των εξετάσεων του ΚΠΓ της Β΄ εξεταστικής περιόδου 2021 το Σάββατο 18-12-21 και την Κυριακή 19-12-21, λόγω των κρίσιμων επιδημιολογικών δεδομένων, θα ισχύσουν τα μέτρα προστασίας και πρόληψης έναντι του κορωνοϊού COVID-19 που ορίζονται με τις διατάξεις της υπό στοιχεία Δ1α/Γ.Π.οικ. 77146/10-12-21 Κ.Υ.Α. με θέμα «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από τη Δευτέρα 13 Δεκεμβρίου 2021 και ώρα 6:00 έως και τη Δευτέρα 20 Δεκεμβρίου 2021 και ώρα 6:00» (Β΄ 5816).

**Ειδικότερα, σύμφωνα με το ανωτέρω θεσμικό πλαίσιο, κατά τη διενέργεια των εξετάσεων του ΚΠΓ Β΄ εξεταστικής περιόδου 2021 σε κάθε Εξεταστικό Κέντρο ανά την Επικράτεια, ανά ημέρα εξέτασης και σε όλα τα στάδια διεξαγωγής των εξετάσεων (δηλ. κατά την εξέταση κάθε Ενότητας) θα ισχύσει το παρακάτω υγειονομικό πρωτόκολλο:**

* Υποχρεωτική χρήση προστατευτικής μάσκας από τους υποψηφίους και τους απασχολούμενους των Εξεταστικών Κέντρων στους εσωτερικούς και εξωτερικούς χώρους.
* Τήρηση των μέγιστων δυνατών αποστάσεων σε εσωτερικούς και εξωτερικούς χώρους μεταξύ των υποψηφίων, μεταξύ αυτών και των εξεταστών παραγωγής προφορικού λόγου/βοηθών εξέτασης και των επιτηρητών, και μεταξύ των απασχολούμενων στα Εξεταστικά Κέντρα.
* Αποφυγή συγχρωτισμού.
* Συχνός καθαρισμός των χεριών με χρήση νερού και σαπουνιού ή αλκοολούχου αντισηπτικού διαλύματος.
* Καθαρισμός αιθουσών, επιφανειών και εξοπλισμού, μετά από κάθε χρήση, και εξασφάλιση επαρκούς αερισμού των αιθουσών.
* Η εξέταση υποψηφίων με ειδικές ανάγκες και μαθησιακές δυσκολίες με τη χρήση ηλεκτρονικού υπολογιστή πραγματοποιείται κανονικά, με καθαρισμό του πληκτρολογίου και του ποντικιού μετά από κάθε χρήση.
* Η είσοδος στο Εξεταστικό Κέντρο επιτρέπεται μόνο με την απλή επίδειξη πιστοποιητικού εμβολιασμού ή βεβαίωσης νόσησης εντός του τελευταίου τριμήνου ή έγχαρτης βεβαίωσης/δήλωσης αρνητικού αυτοδιαγνωστικού ελέγχου (self test) έως και είκοσι τέσσερις (24) ώρες πριν από την εξέταση ή άλλου τύπου διαγνωστικού ελέγχου (rapid test ή PCR test) έως και σαράντα οκτώ (48) ώρες πριν από την εξέταση, η οποία υπογράφεται από τον εξεταζόμενο αν είναι ενήλικος/η, ή τον γονέα/κηδεμόνα του εάν πρόκειται για ανήλικο/η, σύμφωνα με το συνημμένο υπόδειγμα που αποτελεί αναπόσπαστο μέρος του παρόντος. Η δαπάνη για τον αυτοδιαγνωστικό ή τον διαγνωστικό έλεγχο βαρύνει τον/την εξεταζόμενο/εξεταζόμενη. Οι φορείς διοργάνωσης των εξετάσεων/εξεταστικά κέντρα όσον αφορά στο κάθε είδους προσωπικό που απασχολείται με φυσική παρουσία κατά τη διενέργεια των εξετάσεων είναι υπεύθυνοι για την τήρηση της υποχρέωσης διενέργειας από το εν λόγω προσωπικό, το οποίο δεν διαθέτει πιστοποιητικό εμβολιασμού ή βεβαίωσης νόσησης εντός του τελευταίου τριμήνου, εργαστηριακού διαγνωστικού ελέγχου (rapid test ή PCR test) έως και σαράντα οκτώ (48) ώρες πριν την εξέταση. Η δαπάνη για τη διενέργεια του διαγνωστικού ελέγχου του προηγούμενου εδαφίου βαρύνει το προαναφερθέν προσωπικό.

**Καταληκτικά, επισημαίνεται ότι, συμπληρωματικά της τήρησης του παραπάνω υγειονομικού πρωτοκόλλου, προκειμένου να επιτραπεί στους υποψηφίους η είσοδος στο Εξεταστικό Κέντρο όπου εξετάζονται, οι υποψήφιοι υποχρεούνται να προσκομίσουν στο Εξεταστικό Κέντρο:**

1. Το εκτυπωμένο ατομικό Δελτίο Εξεταζόμενου.
2. Το έγγραφο ταυτοπροσωπίας που έχουν μεταφορτώσει στην ηλεκτρονική αίτησή τους (αστυνομική ταυτότητα ή άλλο επίσημο έγγραφο που φέρει επικυρωμένη φωτογραφία, όπως διαβατήριο, άδεια οδήγησης κ.λπ.).
3. Πιστοποιητικό εμβολιασμού ή βεβαίωση νόσησης εντός του τελευταίου τριμήνου ή έγχαρτη βεβαίωση/δήλωση αρνητικού αυτοδιαγνωστικού ελέγχου (self test) έως και είκοσι τέσσερις (24) ώρες πριν από την εξέταση ή άλλου τύπου διαγνωστικού ελέγχου (rapid test ή PCR test) έως και σαράντα οκτώ (48) ώρες πριν από την εξέταση, η οποία υπογράφεται από τον εξεταζόμενο αν είναι ενήλικος/η, ή τον γονέα/κηδεμόνα του εάν πρόκειται για ανήλικο/η, σύμφωνα με το συνημμένο υπόδειγμα που αποτελεί αναπόσπαστο μέρος του παρόντος.